1Te'uri i ángel xu c'ut jun rakana chwe; are i ya chi u xebal i c'aslemal. I ya-le, lic ch'am, lic ca c'arin u wach; calax li chila pa chom laj cubibal pa que cubi wi i Dios xak i Tolke, chi ral Chij ca bixic. 2C'ulala che i ya, 'o i che' chi u che'lal i echa' re i c'aslemal; xak xq'uiy che i nim laj be re i tinimit. I che'-i, cablajuj mul cu ya u wach che jun junab; ic' ic' cu ya u wach. I u xak i che' cu rik u chac utzirsabal que i winak, xa bi chi tinimital je petnak wi. 3Che i lo'laj tinimit-le, n-ta xak coc chila we 'o c'okbal re i Dios puwi. Xak chila 'o wi i chom laj cubibal pa que cubi wi i Dios xak i Tolke chi ral Chij ca bixic. Conojel i rajchaquib quiqui coj u 'ij. 4Lic quiquil na rib qui wach ru' i Dios, xak 'o ni u bi ire chuwach qui crusil. 5Che i tinimit-le, n-coc ta chic a'ab; ni'pa i je 'o chila, n-ta chic u chac i 'a' chique, xak n-ta chic u chac u tzunbal i 'ij chique. N-ta chic u chac, man are u tzunbal i Kajwal Dios are ca 'anaw sak che, pa i je 'o wi. Ni'pa i je 'o chila quiqui 'at ni tzij ronojel 'ij sak. 6Are 'uri, i ángel xu bij chwe: —I tzij-i chi a tom, lic katzij, 'utz ca cojo wach cu bij; lic ru' i Kajwal Dios petnak wi. Ire in u takom chu 'alijinsaxic chique i je rajchac, wach i ca 'ani na, we' tan. Are ire, are i mísmo Dios chi cu ya u tzij piqui jolom i je ajbil u tzij, man quiqui paxsaj na —xu bij i ángel chwe. 7—Chitape' —cu bij i Jesus—, ¡ya mer quin upon iwu'! —cu bij. 'Utz que ique chi quiqui 'an cas che i tzij chi u 'alijinsam i Dios chawe, chi tz'ibtal che i wuj-i —xu bij. 8Yin in ma Wan, lic xin ta, xak xwilo, ni'pa tak in bim-i. Are xwelej u tayic, tak i rilic ni'pa ile, are 'uri xin xuqui chuwach i ángel chi u 'alijinsam ile chwe, cojbal re u 'ij. 9Xui-ri, ire xu bij chwe: —Ma 'an ile, man yin xa in rajchac i Dios, xak jun pacha yet, xak junam cu' i je awach ajbil u tzij i Dios; xa in xak jun cu' je ni'pa i que cojon che i tzij tz'ibtal chupam i wuj-i. Ma coj in 'ij yin; are, cha cojo u 'ij i Dios —xu bij chwe. 10Xak xu bij chwe: —Ni'pa iri chi u 'alijinsam i Dios chawe, ni'pa a tz'ibam che i wuj-i, mawuwaj u wach; ya cu rik i 'ij chi ca 'antaj na. 11Xui-ri, tz'akat cawoy'ej i 'ij-le mat c'achiric, i je aj 'anol mal, quiqui 'an na pacha 'ax quiqui 'an wi; xak ni'pa i n-ch'am ti qui c'aslemal, xa quiqui 'an i n-ch'am taj. Xak ni'pa i je 'utz, xak chiqui 'ana ni 'utz, xak ni'pa i ch'am qui c'aslemal, 'is ch'am i chiqui 'ana 'uri —xu bij chwe. 12—Chitape' —cu bij i Jesus—, ¡ya mer quin upon iwu'! Quin c'am nubi wach tak quin ya na chique i winak chi qui jujunal; quin ya na pacha ca majaw chique, wach i qui 'anom. 13Yin in u xebal ronojel i 'olic, xak yin in q'uisbal-re; in pacha i queb tz'ib A y Z —xu bij i Jesus. 14'Utz que ique chi quiqui ch'aj ni qui mac; man 'o na que che u wach i che' re i c'aslemal; xak ca ya' na 'uri chique, que oc che uchibe re i tinimit. 15Xui-ri, n-que oc tubi ni'pa i lic n-'us ti qui c'aslemal; xa que canaj chi sak; xak queje ique chi quiqui 'an i 'itz, xak queje ique chi quiqui 'an i n-ch'am taj ru' qui ch'acul; xak queje ique chi quiqui 'an i camic; xak queje ique chi quiqui coj u 'ij tak ile chi xa ril 'antalic; xak queje ique chi c'ax quiqui na i t'oronic, y xa t'oronic quiqui 'ano. Ique-le 'is n-que oc tubic. 16I Kajwal cu bij: —Yin, chi in Jesus, in takom in ángel chawe, quin paxsabej re ronojel iri chique i jutak tzobaj re i Dios. Yin in u muk u xiquin i rey mam David; xak in u q'uexel. Yin in queje pacha i ch'umil re u sakirbal chi lic ca jululic —cu bij. 17I u Tewal i Dios, xak conojel i je jutzobaj re i Dios, quiqui bij: —¡Chat petok! —que cha. Conojel i quiqui ta in tzij-i, chiqui bij: —¡Chat petok! Pachin ca c'atic, we craj ca petic, cha petok, chol u tija i ya re i c'aslemal chi n-ta rajil. 18Conojel ni'pa i quiqui ta i tzij tz'ibtal che i wuj-i, chi u 'alijinsam i Dios chwe, 'o i quin bij chique: miqui coj chic jun tzij ru' iri chi in tz'ibam. Pachin jun cu coj chic jun tzij ru' i tzij-i, i Dios cu petsaj tak i c'ax 'uri puwi, chi bital chupam i wuj-i. 19Xak we 'o jun cresaj jun tzij chupam i wuj-i chi u 'alijinsam i Dios chwe, i Dios cresaj 'uri u bi che i wuj pa tz'ibtal wi qui bi ni'pa i 'o qui c'aslemal sakil, xak n-ta re 'uri che i lo'laj tinimit chi bital chupam i wuj-i. 20Ire chi u bim iri chwe, xak cu bij: —Katzij, ¡ya quin uponic! —cu bij. 'Utz-i, Kajwal Jesus. ¡Chat petok! 21I Kajwal Jesus chu ya ni 'utz piwi yix iwonojel. Amen (queje ile cwaj).
APOCALIPSIS 22